**Ministeriet for Fødevarer, Landbrug og Fiskeri**

NaturErhvervstyrelsen

Center for Planter & Landbrugslov

Sagsnr. 15-31013-000004

Den 24. september 2015

**Sammenfatning af drøftelserne på mødet i dialogforummet om EU-sortslovgivningen den 18. maj 2015.**

Deltagere

Rikke Thomle Andersen Aalborg Universitet

Tove Mariegaard Pedersen SEGES

Anders Borgen Agrologica

Christina Bøje Landbrug & Fødevarer

Birger Eriksen Sammenslutningen af danske sortsejere

Inger Heyerdahl-Jensen Frøsamlerne

Thor Gunnar Kofoed Landbrug & Fødevarer

Sybille Kyed Økologisk Landsforening

Thyge Nygaard Danmarks Naturfredningsforening

Arni Bragason NordGen

Inga C. Bach Haveselskabet

Erling Frederiksen Frøsamlerne

Signe Voltelen Praktisk Økologi

Simon von Siebenthal Frøsamlerne

Kristine Riskær NaturErhvervstyrelsen

Gerhard Deneken do.

Ida Husby do.

Birgitte Lund do.

Merete Buus do.

Sanne Ihlemann do.

Torben Nielsen do.

Kristine Riskær indledte mødet med at byde velkommen, herunder særlig til NordGens repræsentant, direktør Arni Bragason. Siden sidste møde den 20. marts 2015 har der været afholdt to arbejdsgruppemøder for henholdsvis grønsagssporet og landbrugssporet. Fra begge møder er der udsendt sammenfatninger. Der var ingen bemærkninger til disse. Ved det seneste møde var der blevet opfordret til, at man indsender mulige scenarier, som det kunne være nyttigt at belyse i relation til frølovgivningen. Der er modtaget bidrag fra Frøsamlerne.

På mødet blev gennemgået fem temaer med forslag til løsninger på de rejste problemstillinger.

Tema 1: Markedsdirektiverne om frø er en del af EU’s landbrugsregulering og rettet mod handel med frø med et kommercielt sigte alene inden for landbrugs- og gartneriproduktion

I forhold til de tidligere drøftede løsninger, har man fra NaturErhvervstyrelsen tænkt at opgive de foreslåede bagatelgrænser, navnlig af hensyn til at undgå etablering af et kompliceret kontrolapparat. Dette gav anledning til nogle opklarende spørgsmål, som imidlertid blev henvist til besvarelse undervejs i drøftelserne.

Med henvisning til den omdelte figur om overdragelse af frø og til de første slides, blev det understreget, at den afgørende afgrænsning tager udgangspunkt i, om modtageren udøver landbrugs- eller gartnerivirksomhed. Dette kriterium hviler på indholdet af traktatens artikel om den fælles landbrugspolitik og målet med denne. Figur og slides findes her: [Dialogforum om EU-sortslovgivning - NaturErhvervstyrelsen](http://naturerhverv.dk/virksomheder/froe-og-korn/udvalg/dialogforum-om-eu-sortslovgivning/)

Tema 2: Frø og sædekorn, der anvendes i forsøgs- og udviklingsøjemed vurderes som ikke-kommerciel udnyttelse

Der var flere spørgsmål til muligheden for at benytte frø til forsøg og udvikling. Det blev bl.a. understreget, at der må være plads til at foretage forsøg og udviklingsaktiviteter af hensyn til innovationen, og der blev henvist til, at forskellige offentlige tilskudsordninger direkte har understøttet dette hensyn, hvilket må tages som udtryk for den betydning dette tillægges. Der var overvejende stemning for, at disse aktiviteter ikke skal hæmmes af snævre kvantitative begrænsninger. Fra flere sider var der forslag om, at lade forsøg og udvikling foregå med færrest mulige restriktioner, så længe ingen kunne se problemer derved. Det kan overvejes, om der skal være præcise regler for anmeldelse af forsøg og udviklingsaktiviteter.

I forlængelse heraf var der en meningsudveksling om overholdelse af internationale forpligtelser, f.eks. Nagoya protokollen samt TRIPS og Plantetraktaten. Der var enighed om, at der formentlig er behov for nærmere granskning af disse mulige bindinger og at lade information om dette indgå i det videre arbejde.

Tema 3: Der arbejdes på at undersøge mulighederne for en fælles nordisk sortsliste over bevaringssorter og hobbysorter (grønsagsfrø) i regi af NordGen

NaturErhvervstyrelsen ønsker at undersøge muligheden for en fælles nordisk sortsliste for bevaringssorter. Fra NordGen’s side har man tidligere oplyst, at man løser en registreringsopgave for Sverige, men det fremgik at dette arrangement har en række udfordringer, da der ikke er taget stilling til opformering og salg af materiale. I modsætning hertil har man i Norge en såkaldt brugsgenbank, som kan finansiere opformering. Det vil NordGen ikke have mulighed for, og det falder også uden for genbankens formål.

Der udspandt sig en længere drøftelse af muligheden for at danne en fælles nordisk sortsliste, men der var ikke umiddelbart noget svar på, om det ville løse den økonomiske udfordring ved afprøvning og registrering af bevaringssorter. Der var spørgsmål om, hvor bredt bevaringssporet er defineret, og dermed om det er muligt at opretholde en form for regulering. Heroverfor blev nævnt, at man ikke uden videre kan tilsidesætte UPOV reglerne. Det blev vurderet, at der ikke principielt var noget til hinder for at definere Norden som én region, men man vendte flere gange tilbage til spørgsmålet om finansiering.

Der vil muligvis også være brug for at identificere hvilke sorter, der vil være efterspørgsel på specifikt fra Danmark, og som derfor eventuelt skal optages på sortslisten som ’Bevaringssort’.

Deltagerne i Dialogforum var enige om, at indsatsen til bevaring af gamle sorter bør kunne lade sig gøre med en forholdsvis beskeden finansiering. Der blev i den forbindelse henvist til en P1 radioudsendelse, hvor emnet for nylig var blevet behandlet og i den forbindelse var et beløb på 10-12 mio. kr. blevet nævnt. (Link: <http://www.dr.dk/p1/orientering/orientering-2015-05-12/>). Deltagerne (ekskl. NAER) vil arbejde på en fælles anmodning om finansiering til Miljø- og Fødevareministeriet.

NaturErhvervstyrelsen gav udtryk for, at man ikke kendte mulighederne for at imødekomme et sådant ønske.

Derudover vil NaturErhvervstyrelsen overveje at udarbejde et oplæg til et kommende bestyrelsesmøde i Nordgen.

Tema 4: Direktivernes mulighed for at dyrke og markedsføre gennem et såkaldt lukket system beskrives

Muligheden for at benytte et lukket system, hvilket er en del af gældende regler, blev kort drøftet. Der er fremskaffet en standardkontrakt, som ifølge det oplyste anvendes i Tyskland. Der er interesse for at benytte denne mulighed, og der efterspørges derfor nærmere krav til form og indhold. Også her er det vigtigt, at der findes en god model, som kan administreres på en enkel måde. NaturErhvervstyrelsen er åben for ideer, og ønsker ikke at skabe en meget bureaukratisk løsning.

Tema 5: NaturErhvervstyrelsen iværksætter en vejlednings- og kommunikationsindsats om reglerne på området

NaturErhvervstyrelsen gennemgik kort et oplæg til forstærket vejlednings- og kommunikationsindsats. Der var enighed om behovet for bedre kommunikation, men det blev også understreget, at det hos Frøsamlerne og Haveselskabet er et ganske begrænset antal af deres mange medlemmer, som er interesserede i disse emner. Der blev indbudt til en følgegruppe til understøtning af kommunikationsindsatsen, og flere af deltagerne meldte sig.

Sammenfatning

Til afslutning blev der erindret om, at Dialogforum udsprang af ØH 2020, og det ville derfor være relevant at vurdere, om den indsats hermed var gennemført. Det var NaturErhvervstyrelsens vurdering, at der stadig udestår opgaver på området. Det kan imidlertid noteres, at der nu er bred tilslutning til, at:

* Bekendtgørelserne snarest fastlægger, at deres anvendelsesområde alene er det kommercielle område,
* NaturErhvervstyrelsen undersøger muligheden for en fælles nordisk løsning for godkendelse og registrering af bevaringssorter,
* Muligheden for at anvende et lukket system for sædekorn beskrives nærmere,
* Der udarbejdes en samlet vejlednings- og kommunikationsindsats for sagsområdet.

Den samlede indsats skal i øvrigt være kendetegnet ved at være klar, enkel og kunne gennemføres i praksis, uden at der skal opbygges yderligere kontrolapparat.